# Amadeu-Jesús Soberanas i Lleó

Amadeu-Jesús Soberanas i Lleó (el Catllar, 21 de maig de 1938 - Mataró, 14 d'abril de 2014) va ser un filòleg i bibliògraf català.

## Biografia

Estudià Filosofia i Lletres a la Universitat de Barcelona, d'on fou professor des del 1964 fins al 1986, i on es doctorà el 1973 amb una edició crítica de la Crònica de Sant Joan de la Penya.
A mitjan anys seixanta, s'incorporà a la biblioteca de la Universitat de Barcelona, dirigida aleshores per Rosalia Guilleumas alternant la docència universitària i els estudis codicològics.
El 1969 ingressà com a conservador a la Biblioteca de Catalunya, on s'encarregà en primer lloc de la Secció d'Arxiu i des del 1972 de la Secció de Manuscrits i Reserva Impresa, i exclusivament del Departament de Manuscrits des del 1975. A partir del 1993 s'incorporà a la Universitat Autònoma de Barcelona com a catedràtic de Filologia Romànica; el gener del 2003 feu de padrí per a l'acte d'investidura de Doctor Honoris Causa de Germà Colón.
Va ser un dels primers membres de la Societat Catalana d'Estudis Litúrgics. L'any 1986 va esdevenir director literari de l'Editorial Barcino; des d'allí dirigí «Els Nostres Clàssics» i «Biblioteca Verdagueriana», i va impulsar l'edició de nombroses edicions crítiques. El 1994 inicià la col·lecció «Baró de Maldà», dedicada a l'edició de textos d'època moderna d'interès històric.

## Obra

En la seva obra destaca l'edició crítica de textos clàssics catalans i europeus, com l'edició crítica de les Homilies d'Organyà (2001), en col·laboració amb Armand Puig i Andreu Rossinyol, o els Quaderns d’exorcismes de Jacint Verdaguer (2002), amb Joan Bada i Joan Santanach, així com en la lexicografia, la història del llibre i la bibliografia.
* Edició del segon volum dels Diàlegs de sant Gregori el Gran (1968)
* Crònica general de Pere III el Cerimoniós dita comunament Crònica de Sant Joan de la Penya: Edició crítica (1973)
* Edició d'un fragment de la versió galaicoportuguesa de la Suite du Merlin del segle xiv (1979)
* Edició dels Brins d'espígol de Jacint Verdaguer (1981)
* Nebrija a Catalunya (1981)
* Edició de l'Epistolari de Joan Salvat-Papasseit (1984)
* L'aventura del Cavaller N'Huc e de Madona (col·laboració amb Lola Badia) (1986)
* Ponència del VII Col·loqui de l'AILLC Repressió lingüística a l'Església a la immediata postguerra (1986)
* Lexicografia catalana (col·laboració amb G. Colón) (1986)
* Edició de l'epistolari de Joan Miró a J.F.Ràfols (col·laboració amb Francesc Fontbona) (1993)

## Referències

* ↑ «Amadeu-Jesús Soberanas i Lleó». Gran Enciclopèdia Catalana, 11-12-2018. [Consulta: 30 gener 2022].
* ↑ Santanach, Joan «Amadeu Soberanas, filòleg, bibliògraf i editor». Llengua i literatura: Revista anual de la Societat Catalana de Llengua i literatura, 28 25, 2015, pàg. 252. ISSN: 0213-6554.
* ↑ Gudayol Torelló, Anna «In Memoriam. Amadeu-Jesús Soberanas i Lleó (el Catllar, 1938 - Mataró, 2014)». Miscel·lània litúrgica catalana, 27-06-2016, pàg. 17. ISSN: 2013-4010.
* ↑ Abraham, Joana Escobedo; Torelló, Anna Gudayol «Amadeu-Jesús Soberanas i Lleó (1938-2014)». Estudis Romànics, 31-03-2015, pàg. 725. ISSN: 2013-9500.
* ↑ Escobedo Abraham, Joana; Gudayol Torelló, Anna «Aproximació a la bibliografia d'Amadeu-Jesús Soberanas i Lleó». Estudis Romànics, 26-03-2015, pàg. 495–506. ISSN: 2013-9500.
* ↑ «Ha mort Amadeu Soberanas | Notícies de la Facultat d'Informació i Mitjans Audiovisuals» (en rubio). fima.ub.edu, 22-04-2014. [Consulta: 30 gener 2022].